חבילות M & M נשיאותיות הנושאות את חתימתו של הנשיא ברק אובמה
**M&M's נשיאותי** הן חפיסות של M&M's בצבעי דגל ארצות הברית הניתנות לאורחי נשיא ארצות הברית על סיפון אייר פורס 1 ובאתרים והקשרים נוספים הקשורים לנשיא ארצות הברית. הן נוצרו לראשונה בשנת 1988 והיו אמורות להחליף את חפיסות הסיגריות שניתנו כמזכרת הסטנדרטית לאורחי הנשיא. החפיסות, בגודל של חבילת סיגריות, נושאות את חותם נשיא ארצות הברית ואת חתימתו של הנשיא המכהן על צידן האחד, ובצידן השני מופיעה דמות מואנשת של סוכריית M&M's האוחזת בדגל ארצות הברית.

היסטוריה
--------

בזמן נשיאותו של ג'ון פ. קנדי, סופקו כמויות גדולות של סיגריות לבית הלבן ולאייר פורס 1 כדי שישמשו כתשורה לאורחי הנשיא. אולם כחלק ממסע הפרסום של הנשיא רונלד רייגן נגד סמים, הוחלפו רוב הסיגריות בצנצנות של ג'לי בלי. בשנת 1988, לקראת מסע פסגה של הנשיא רייגן למוסקבה, כתב הנשיא רייגן לחברת מרס וביקש אספקה של חפיסות של M&M's מותאמות שישמשו כתשורה של הנשיא בפסגת מוסקבה ובפגישתו עם מזכ"ל המפלגה הקומוניסטית בברית המועצות, מיכאיל גורבצ'וב. הגברת הראשונה, ננסי רייגן, העניקה חפיסות אלו לילדים רוסים במהלך הפסגה. לאחר מכן הפכו סוכריות ה-M&M's לממתק הרשמי של הבית הלבן.

הנשיא ג'ורג בוש האב המשיך את מסורתו החדשה של רייגן ואף אפשר לסגל הבית הלבן להעניק אף הם חפיסות של M&M's. הבא אחריו, הנשיא ביל קלינטון, שינה את האריזה כך שתכלול את חתימתו של הנשיא המכהן מתחת לחותם הנשיאותי. הנשיא ברק אובמה המשיך אף הוא לחלק חפיסות של M&M's על אף שנראה שסוכריות אלו לא היו לטעמו. אובמה גם נהג לחלק חפיסות אלו לילדים שהגיעו לבית הלבן בליל כל הקדושים, יחד עם פירות יבשים אותם חילקה הגברת הראשונה מישל אובמה.

בשנת 2014 הציע ראש ממשלת ספרד מריאנו רחוי לנשיא אובמה מהדורות פקסמיליה של שלוש יצירות היסטוריות בנות מאות שנים. בתמורה העניק הנשיא אובאמה כמה חפיסות נשיאותיות של M&M's. בעיתונות הספרדית נתפסה התשורה כלא שוויונית ועוררה ביקורת כלפי הנשיא.

אייר פורס 1
-----------

החל מנשיאותו של הנשיא קנדי, אורחים ועיתונאים שטסו באייר פורס 1 קיבלו חפיסות של 20 סיגריות בקופסה הנושאת את החותם הנשיאותי וחתימתו של הנשיא המכהן, יחד עם חפיסת גפרורים. בכך נוצרה מסורת שאורחים באייר פורס 1 מקבלים מזכרת מהטיסה שלהם. בשנת 1988, בהוראת ננסי רייגן, נאסר על עישון באייר פורס 1 וחפיסות של M&M's החליפו סיגריות כתשורה המסורתית לאורחים במתקנים נשיאותיים. דובר הבית הלבן הצהיר כי השינוי נעשה בגלל חששות בריאותיים סביב סיגריות, וכי ממתקים מתאימים יותר למזכרת.

בינואר 2017, בטיסתו הראשונה של הנשיא דונלד טראמפ על סיפון אייר פורס 1, הוענקו חפיסות לא חתומות של M&M's מכיוון שאלה עם חתימתו של טראמפ טרם סופקו. אולם כבר במאי 2017 חולקו חפיסות הנושאות את חתימתו של הנשיא טראמפ.

ראו גם
------

* שולחן הממתקים בסנאט האמריקאי

הערות שוליים
------------

1. 1 2 3 4  Leah Prinzivalli (20 בינואר 2017). "History of US Presidents' Strange Obsession With White House M&M's". Thrillist. נבדק ב-5 בפברואר 2021. `{{cite web}}`:  (עזרה)
2. 1 2  Jon Sopel (22 באפריל 2016). "The presidential M&Ms on board Air Force One". BBC News. נבדק ב-5 בפברואר 2021. `{{cite web}}`:  (עזרה)
3. ↑  Barnes, Fred (2 בספטמבר 1991). "All The President's Perks". *The New Republic*. נבדק ב-5 בפברואר 2021. `{{cite web}}`:  (עזרה)
4. ↑  Harrison, Olivia (20 בינואר 2017). "White House MMs". Refinery29. נבדק ב-5 בפברואר 2021. `{{cite web}}`:  (עזרה)
5. ↑  Amanda Macias (10 במרץ 2015). "Here's what it's like when President Obama gets mad". *Business Insider*. נבדק ב-5 בפברואר 2021. `{{cite web}}`:  (עזרה)
6. ↑  "Obamas Distribute Food, Boxes Of Presidential M&Ms To Poor At Food Bank". Washington, D.C.: CBS DC. 28 בנובמבר 2013. נבדק ב-5 בפברואר 2021. `{{cite web}}`:  (עזרה)
7. ↑  Miller, Zeke J. (31 באוקטובר 2014). "Obama Dashes Adult Hopes on Halloween for Presidential M&Ms". *Time*. נבדק ב-5 בפברואר 2021. `{{cite news}}`:  (עזרה)
8. ↑  "Rajoy regala a Obama tres facsímiles de obras de hace 500 años… y Obama obsequia a Rajoy con una caja de M&M's". *abc.es* (בספרדית). 14 בינואר 2014. נבדק ב-5 בפברואר 2021. `{{cite web}}`:  (עזרה)
9. ↑  Johnson, Julie (18 באוקטובר 1988). "A Sweet Deal". *הניו יורק טיימס*. נבדק ב-5 בפברואר 2021. `{{cite news}}`:  (עזרה)
10. ↑  Nakamura, David (26 בינואר 2017). "President Trump impressed with first trip on Air Force One: 'Beautiful. Great plane.'". *The Washington Post*. נבדק ב-5 בפברואר 2021. `{{cite web}}`:  (עזרה)
11. ↑  Bedard, Paul (13 במאי 2017). "Trump M&M's debut, started by Reagan". *Washington Examiner*. נבדק ב-5 בפברואר 2021. `{{cite news}}`:  (עזרה)